CELEX: 62014TN0498
Language: et
Date: 2014-07-02 00:00:00
Title: Kohtuasi T-498/14: 2. juulil 2014 esitatud hagi – Deutsche Umwelthilfe versus komisjon

22.9.2014   
            
            
               ET
            
            
               Euroopa Liidu Teataja
            
            
               C 329/20
            
         2. juulil 2014 esitatud hagi – Deutsche Umwelthilfe versus komisjon
   (Kohtuasi T-498/14)
   2014/C 329/28
   Kohtumenetluse keel: saksa
   
      Pooled
   
   
      Hageja: Deutsche Umwelthilfe eV (Radolfzell, Saksamaa) (esindajad: advokaadid R. Klinger ja R. Geulen)
   
      Kostja: Euroopa Komisjon
   
      Nõuded
   
   Hageja palub Üldkohtul:
   
               —
            
            
               tühistada otsus;
            
         
               —
            
            
               mõista kohtukulud välja Euroopa Komisjonilt.
            
         
      Väited ja peamised argumendid
   
   Hagi põhjenduseks esitab hageja järgmised väited.
   Taotlus juurdepääsuks Euroopa Komisjoni, ettevõtjate Honeywell ja DuPont ning autotootjate vahelisele kirjavahetusele uue külmaaine R1234yf kohta
   
               —
            
            
               Hageja väidab, et komisjon ei ole tunnustanud hageja juurdepääsuõigust, mis tuleneb määruse (EÜ) nr 1367/2006 (1) artikli 6 lõike 1 esimesest lausest. Selle sätte kohaselt tuleb institutsioonide dokumentidele tagada juurdepääs alati, kui need dokumendid on seotud heitmetega keskkonda. Määruse nr 1367/2006 artikli 6 lõike 1 esimene lause sisaldab õiguslikku eeldust, et üldsuse huvi keskkonnainfo levitamise vastu on ülekaalukam kui ettevõtjate kaitsehuvi.
            
         
               —
            
            
               Järgmiseks väidab hageja, et määruse nr 1367/2006 artikli 6 lõike 1 esimene lause kujutab endast selgesõnalist tõlgendamisreeglit määruse (EÜ) nr 1049/2001 (2) artikli 4 lõike 2 esimese ja teise taande tarbeks. Määruse nr 1367/2006 artikli 6 lõike 1 esimene lause muudab määruses nr 1049/2001 sätestatut, niipea kui dokumendid on seotud heitmetega keskkonda. Hageja selgitab, et dokumendid, millele juurdepääsu talle ei võimaldatud, sisaldavad tõenäoliselt teavet tervist ja kliimat ohustavate külmaainete R1234yf ja R134a kohta ning autotootjate ja külmaainete tootjate seisukohtadest, hinnangutest ja ettepanekutest kõnealuste kemikaalide kasutamise kohta saab tuletada mürgise vesinikfluoriidi heitmete hulga.
            
         
               —
            
            
               Teise võimalusena väidab hageja, et taotletud dokumentidele juurdepääsu oleks tulnud lubada juba määruse nr 1049/2001 artikli 2 lõike 1 alusel. Määruse nr 1049/2001 artikli 4 lõike 2 erandi koosseis ei ole täidetud. Peale selle eksisteerib ülekaalukas huvi dokumentidega tutvumise suhtes, sest külmaainete kasutamisega seotud terviseriskid on märkimisväärsed.
            
         
      (1)  Euroopa Parlamendi ja nõukogu 6. septembri 2006. aasta määrus (EÜ) nr 1367/2006 keskkonnainfo kättesaadavuse, keskkonnaasjade otsustamises üldsuse osalemise ning neis asjus kohtu poole pöördumise Århusi konventsiooni sätete kohaldamise kohta ühenduse institutsioonide ja organite suhtes (ELT L 264, lk 13).
   
      (2)  Euroopa Parlamendi ja nõukogu 30. mai 2001. aasta määrus (EÜ) nr 1049/2001 üldsuse juurdepääsu kohta Euroopa Parlamendi, nõukogu ja komisjoni dokumentidele (EÜT L 145, lk 43; ELT eriväljaanne 01/03, lk 331).